**ส่งออกไทยกับผลเลือกตั้งสหรัฐ....วันนี้**

โดย ดร.ธนิต โสรัตน์

รองประธานสภาองค์การนายจ้างผู้ประกอบการค้าและอุตสาหกรรมไทย

วันที่ 7 พฤศจิกายน 2559

หลังการหาเสียงเลือกตั้งของสหรัฐอเมริกาซึ่งดุเดือด เผ็ดมัน และอัดกันด้วยกลเม็ดทั้งวิชาเทพและมารซึ่งต่างฝ่ายงัดออกมาสู้กันวันนี้ช่วงเย็นตามเวลาไทยคงได้ดีเดย์ชาวอเมริกันออกมาหย่อนบัตรและประมาณเช้ามืดพรุ่งนี้คงได้เริ่มรู้ผลว่าระหว่างนางฮิลลารี คลินตัน จากพรรคเดโมแครตกับนายโดนัลด์ ทรัมป์จากพรรคริพับลิกัน ว่าใครจะได้เป็นประธานาธิบดี ซึ่งถึงเวลานี้คงต้องลุ้นแม้แต่สื่อมวลชนสหรัฐยังไม่กล้าฟันธง

ในส่วนที่เกี่ยวข้องกับเศรษฐกิจสหรัฐอเมริกาเป็นประเทศคู่ค้าส่งออกอันดับ 1 ของไทยด้วยสัดส่วนร้อยละ 11.4 ของการส่งออกทั้งหมด ปีนี้มูลค่าส่งออกประมาณ 8.56 แสนล้านบาท ขยายตัวร้อยละ 5.6 ซึ่งถือว่าเป็นอัตราที่ใช้ได้ในช่วงที่การส่งออกไม่ค่อยดีนัก ขณะเดียวกันสหรัฐยังเป็นตลาดหลักส่งออกของประเทศต่างๆทั้งจีน ญี่ปุ่น อาเซียน เกาหลีใต้ ฯลฯ เศรษฐกิจล้วนผูกพันอยู่กับสหรัฐอเมริกาค่อนข้างสูง จึงเป็นเหตุผลสำคัญว่าทำไมประเทศต่างๆรวมทั้งไทยจึงให้ความสำคัญต่อการเลือกตั้งของสหรัฐ

สำหรับมุมมองของผม**ใครเข้ามาเป็นประธานาธิบดีผลที่มีต่อไทยคงไม่เปลี่ยนแปลงมากนัก เพราะคงเดินนโยบายต่างประเทศเน้นผลประโยชน์ของตนเอง สำหรับไทยทั้งนางคลินตันหรือทรัมป์คงมองว่าไม่ใช่ตัวเล่นที่สำคัญและสหรัฐได้ประโยชน์ไม่มาก**เพราะช่วงหลังค่อนข้างให้ความสำคัญต่อเวียดนามเพราะอยู่ในจุดยุทธศาสตร์ที่ดีกว่าและกลายเป็นฐานการผลิตที่สำคัญ ขณะที่สิงคโปร์ มาเลเซีย อินโดนีเซีย และเมียนมาร์ดูเหมือนว่าได้รับการปฏิบัติที่ดีกว่าไทย

ทั้งนี้หากนางคลินตันซึ่ง “FBI” ยุติการตรวจสอบอีเมล์อื้อฉาวรอบ 2 น่าจะทำให้มีโอกาสมากกว่า ซึ่งกรณีนี้การอ่านเกมอาจดูง่ายเพราะภาพคงใกล้เคียงที่ผ่านมา โดยคงเดินหน้าเรื่องการค้าเสรี การค้ามนุษย์ สิทธิมนุษยชน และกดดันไทยเรื่องการเลือกตั้ง เทียบกับคุณทรัมป์ซึ่งฟอร์มดี ใจถึง พูดจาโผงผางหน้าตาย โดยโค้งสุดท้ายทำคะแนนตีตื้นหากได้เป็นประธานาธิบดีจริงคงมัวแก้ปัญหาในประเทศเป็นหลักเพราะไปสัญญาหรือคำมั่นว่าจะแก้โน่นแก้นี่คงไม่มีเวลามาหาเรื่องกับไทย

นอกจากนี้ทรัมป์ยังต่อต้านการค้าเสรีดึงอุตสาหกรรมกลับบ้านเพื่อสร้างงานในประเทศและคงไม่ให้สัตยาบันข้อตกลงหุ้นส่วนเศรษฐกิจภูมิภาคแปซิฟิกหรือ “TPP” ซึ่งไทยถูกกันอยู่ขอบนอกและเสียเปรียบด้านการส่งออกกับประเทศสิงคโปร์และเวียดนาม ดังนั้นการแช่แข็งหรือยกเลิกข้อตกลงทีพีพีน่าจะเป็นประโยชน์ต่อไทย เพราะเป็นการเซ็ตซีโร่ทุกประเทศไม่ได้ประโยชน์เท่าเทียมกัน

ถึงตรงนี้จะมองว่าทรัมป์ได้รับเลือกตั้งแล้วไทยจะได้ประโยชน์มากกว่านางคลินตันคงไม่ได้เพราะเดาใจพี่แกยาก แต่ไม่ว่าจะเป็นใครเข้ามาคงต้องทำเพื่อประโยชน์และดูแลรักษาผลประโยชน์ประเทศของเขาเป็นหลัก **ทั้งนี้ไทยในสายตาของสหรัฐอาจไม่ค่อยให้ความสำคัญเหมือนในอดีตเพราะมีประเทศตัวเลือกที่ดีกว่าและได้ประโยชน์มากกว่า** แต่ที่สำคัญสหรัฐเป็นตลาดใหญ่ที่สำคัญต่อการส่งออกของไทยดังนั้นการปรับตัวและสร้างความสมดุลการเมืองระหว่างประเทศคงเป็นโจทย์ท้าทายรัฐบาล แต่อย่าริไปทำเหมือนนายดูเตอร์เต ผู้นำฟิลิปปินส์...นะครับ

*(สนใจรายละเอียดเพิ่มเติมดูได้ทางเว็บไซต์ www.tanitsorat.com หรือ www.facebook.com/tanit.sorat)*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*